**ŠTATÚT**

**Fakultnej konferencie Študentskej vedeckej a odbornej činnosti**

**Národohospodárskej fakulty Ekonomickej univerzity v Bratislave**

**Článok 1**

**Všeobecné ustanovenia**

(1) Fakultná konferencia Študentskej vedeckej a odbornej činnosti Národohospodárskej fakulty Ekonomickej univerzity v Bratislave (ďalej ŠVOČ NHF) je vrcholným podujatím súťažného charakteru, na ktorom sa prezentujú prihlásené vedecké a odborné práce študentov Národohospodárskej fakulty Ekonomickej univerzity v Bratislave (ďalej NHF EU).

(2) Účelom konferencie je rozvíjať vedeckú aktivitu študentov v oblasti vymedzenej štúdiom na NHF EU a umožniť im prezentáciu výsledkov na ďalších vedeckých fórach.

(3) Účasť študentov na Fakultnej konferencii ŠVOČ je dobrovoľná a samostatná.

(4) Konferencia sa koná pod záštitou dekana NHF EU a je organizovaná prodekanom NHF EU pre vedu a doktorandské štúdium a Študentským parlamentom NHF.

**Článok 2**

**Podmienky účasti**

(1) Fakultnej konferencie sa môžu zúčastniť študenti bakalárskych a inžinierskych študijných programov NHF EU individuálne, alebo ako riešiteľské kolektívy v počte najviac dvoch študentov.

(2) Na Fakultnú konferenciu môže byť prihlásená vedecko-odborná práca z oblasti vymedzenej štúdiom na NHF EU, ktorá sa spracúva:

a) ako samostatná téma pod vedením odborného školiteľa/školiteľov pôsobiacich na fakulte, či odborníka/odborníkov z externého prostredia;

b) ako seminárna práca v rámci odborných predmetov predchádzajúceho zimného a letného semestra počas štúdia na I. a II. stupni pod vedením príslušného vyučujúceho.

(3) Školiteľ danej práce môže byť vyučujúci na NHF EU (profesor, docent, odborný asistent, asistent, interný doktorand) alebo odborník z externého prostredia s vysokoškolským vzdelaním minimálne druhého stupňa.

(4) Jednotlivé katedry NHF EU navrhnú v termíne do 15. decembra príslušného akademického roka témy ŠVOČ, ktoré sa zverejnia na webovom sídle NHF EU a ŠP NHF, a z tých má študent možnosť si vybrať.

(5) Za úroveň prihlásenej práce zodpovedá študent/študenti.

(6) Prihlásené práce budú predkladané v podobe vedeckého článku (viď Požiadavky na vypracovanie práce ŠVOČ) a musia spĺňať všetky náležitosti vedeckej práce nielen v odbornom zameraní, ale musia byť zároveň v súlade so všeobecne uznávanými morálnymi a etickými normami.

(7) Predmetom súťaže nesmie byť už obhájená bakalárska, diplomová alebo iná publikovaná práca, prípadne práca použitá v inej súťaži.

**Článok 3**

**Prihláška na Fakultnú konferenciu ŠVOČ**

(1) Do súťaže sa študent prihlási online prihláškou v stanovenom termíne na webovom sídle ŠP NHF.

(2) Písomne spracovaná odborná práca sa odovzdáva v predpísanej forme v 2 výtlačkoch a elektronickej podobe na ŠP NHF v termíne do konca februára daného akademického roka. Práce odovzdané po termíne sa do súťaže nezaradia. Spôsob spracovania práce a formálna úprava, vrátane formy citácií sú upravené v Požiadavkách na vypracovanie práce ŠVOČ. Súťažné práce budú podľa pokynov prodekana pre vedu a doktorandské štúdium odovzdané na príslušnú katedru.

(3) Vedúci príslušnej katedry určí recenzenta súťažnej práce a vyžiada od neho posudok. V závere svojho posudku recenzent jednoznačne uvedie, či prácu odporúča alebo neodporúča do súťaže ŠVOČ. Termín pre vypracovanie recenzného posudku je do 15. marca príslušného akademického roka. Formulár pre posudok recenzenta je zverejnený na webovom sídle NHF EU a ŠP NHF. V rovnakom termíne odovzdá na katedru posudok aj školiteľ práce.

(4) Recenzent a školiteľ môžu v posudku práci prideliť maximálne 100 bodov. Vypracovaný posudok obsahuje bodové a slovné hodnotenie najmä týchto oblastí:

1. stanovenie cieľa a miera jeho splnenia
2. štruktúra práce
3. vhodnosť použitých metód a metodológia
4. hĺbka a kvalita spracovania témy
5. prínosy práce a ich praktická aplikácia
6. využitie literatúry a práca s ňou, vrátane citácií
7. štylistická úroveň a formálna úprava

(5) Vedenie príslušnej katedry postúpi prihlásené súťažné práce spolu s posudkami recenzentov a školiteľov prodekanovi pre vedu a doktorandské štúdium NHF EU najneskôr do 31. marca príslušného akademického roka.

**Článok 4**

**Priebeh Fakultnej konferencie ŠVOČ a hodnotenie súťažných prác**

(1) Dátum konania konferencie vyhlási v priebehu zimného semestra príslušného akademického roka prodekan pre vedu a doktorandské štúdium NHF EU v spolupráci so ŠP NHF, tak aby sa Fakultná konferencia ŠVOČ konala v termíne od 1. apríla do 15. apríla príslušného akademického roka. Informácie o termíne konania a ďalšie pokyny sa zverejnia na webovom sídle NHF EU a ŠP NHF.

(2) V závislosti od počtu prihlásených prác je možné zriadiť dve a viac komisií, ktoré budú osobitne hodnotiť práce vypracované študentmi prvého, resp. druhého stupňa vysokoškolského štúdia.

(3) Poradie prác prihlásených a prednesených na Fakultnej konferencii vyhodnocuje komisia zložená z pedagógov NHF EU, interných doktorandov a zástupcu študentov. Komisia má najmenej päť členov. Priebeh fakultného kola ŠVOČ riadi predseda komisie s vedeckopedagogickým titulom docent alebo profesor. Členom komisie nemôže byť školiteľ ani recenzent jednej z prezentovaných prác.

(4) Členov komisie menuje prodekan NHF EU pre vedu a doktorandské štúdium.

(5) Priebeh Fakultnej konferencie NHF má formu verejnej prezentácie. Výsledné poradie súťažných prác určí komisia na základe návrhov jednotlivých jej členov. Trvanie prezentácie zúčastnenej práce je štandardne 10 min. Dĺžka diskusie k práci je štandardne 10 min.

(6) Hodnotenie prác komisiou prebieha nasledovne:

a) Každý člen komisie dostane hodnotiaci hárok s názvami hodnotených prác, miestom na bodové hodnotenie a miestom na poznámky. Práce sú zoradené abecedne podľa priezviska autora/autorov. Porotca anonymne pridelí jednotlivým prácam body za všetky hodnotené oblasti (uvedené v Článku 4, bod 6b). Súčet bodov za všetky oblasti následne uvedie na pridelený hárok, ktorý odovzdá bezprostredne po skončení verejnej prezentácie hodnotených prác predsedovi komisie. Predseda komisie spolu s povereným členom komisie sčítajú body od jednotlivých porotcov a na základe výsledku stanovia poradie. Prvé miesto získa práca s najvyšším počtom bodov.

b) Prezentácie prác budú posudzované podľa kritérií:

I. Vedecký prínos a originalita práce (aktuálnosť riešenej problematiky a pod.)

II. Prezentácia

III. Prehľadné a vhodné spracovanie práce, jej štatistické spracovanie

IV. Diskusia (schopnosť primerane reagovať na otázky členov komisie a pléna)

c) Za oblasti „Vedecký prínos a originalita práce“ a „Diskusia“ môže študent získať maximálne 10 bodov, pričom 10 je najlepšie hodnotenie, a za oblasti „Prezentácia“ a „Prehľadné a vhodné spracovanie práce, jej štatistické spracovanie“ môže študent získať maximálne 5 bodov. Hodnotiť sa smie iba celými bodmi. Maximálny súčet bude 30 bodov.

d) Komisia má k dispozícii aj výtlačok každej prezentovanej práce.

(7) Komisia z prezentovaných prác určí poradie súťažiacich podľa počtu získaných bodov. Pri rovnosti bodov získavajú jednotlivé práce rovnaké umiestnenie. Komisia udeľuje 1., 2. a 3. miesto za I. a II. stupeň štúdia. V prípade malého počtu prihlásených prác, resp. ak práce nedosahujú požadovanú úroveň, hodnotiaca komisia určí iba 1. miesto alebo môže neudeliť cenu ani jednej z prezentovaných prác.

(8) Komisia ŠVOČ môže udeliť aj ďalšie ocenenia.

(9) Študentom, ktorých práce sa umiestnili na prvých troch miestach v oboch stupňoch štúdia bude udelené jednorazové motivačné štipendium vo výške:

- 1. miesto 500,- eur

- 2. miesto 300,- eur

- 3. miesto 200,- eur

Ak je autorom práce kolektív študentov, pripadá jednotlivým členom súťažného kolektívu alikvotná časť finančnej odmeny.

(10) Všetky prihlásené práce, ktoré budú recenzentmi odporúčané na publikovanie, budú s písomným súhlasom autora a po zapracovaní pripomienok z posudkov publikované vo vedeckom zborníku z Fakultnej konferencie ŠVOČ.

(11) Na národné, medzinárodné, výberové kolá či iné súťaže ŠVOČ sú práce nominované v takom poradí, v akom sa umiestnili na Fakultnej konferencii ŠVOČ NHF. Víťazné práce za I. a II. stupeň štúdia budú nominované na cenu rektora Ekonomickej univerzity v Bratislave v súlade s Internou smernicou č. 6/2011 *Zásady a kritériá udeľovania „Ceny rektora Ekonomickej univerzity v Bratislave za študentskú vedeckú a odbornú činnosť“*. Pri rovnakom počte bodov rozhodne o nominácii práce ŠVOČ dekan.

**Článok 5**

**Záverečné ustanovenia**

(1) Garantom Fakultnej konferencie ŠVOČ je v zastúpení Národohospodárskej fakulty NHF EU v Bratislave prodekan NHF pre vedu a doktorandské štúdium.

Tento štatút platí od akademického roka 2018/2019.

Schválené na zasadnutí Kolégia dekana NHF dňa 12. 9. 2018.

Tomáš Mazán Univ. prof. i. R. Dipl. Ing. Dr. Mikuláš Luptáčik

predseda ŠP NHF dekan NHF EU v Bratislave